	[image: image1.jpg]




	
	Sindikat občinskih redarjev Slovenije
p.p. 56
2310 Slovenska Bistrica

	

	Za ljudi
in Slovenijo
	
	

	
	
	



          Datum: 14. marec 2021
Ministrstvo za notranje zadeve
Štefanova ulica 2

1501 Ljubljana
gp.mnz@gov.si
Zadeva: 
Zakon o spremembah in dopolnitvah Zakona o varstvu javnega reda in miru – ponovno strokovno usklajevanje
Zveza:
Vaš dopis št. 007-489/2020/46 (141-12) z dne 24. 2. 2021
Spoštovani. 

Z e-pošto ste nam dne 24. 2. 2021 posredovali predlog zgoraj omenjenega zakona in nas prosili za  (vnovično) podajo morebitnih predlogov oz. pripomb.

V Sindikatu občinskih redarjev Slovenije (SORS) smo preučili gradivo, iz katerega izhaja, da se podeljuje dodatne pristojnosti občinskim redarjem za nadzor nad storjenimi prekrški iz 8. (povzročanje hrupa), 10. (prenočevanje na javnem kraju), 17. (prostovoljni prispevki) in 23. člena (lažna naznanitev prekrška) tega zakona.
V SORS nasprotujemo uvajanju dodatnih pooblastil za občinske redarje, saj je področje vzdrževanje javnega reda in miru ter preprečevanje, odkrivanje in preiskovanje prekrškov osnovna naloga policije, ki je za te naloge tudi primerno usposobljena. Občinska redarstva dodatnih usposabljan iz področja javnega reda in miru nimajo.  
V SORS pojasnjujemo, da se večina kršitev, ki se nanašajo na vzdrževanja javnega reda in miru, zgodi v nočnem času. Razporeditev in pogoji za začasno prerazporeditev delovnega časa se sicer določijo s pogodbo o zaposlitvi v skladu z zakonom in kolektivno pogodbo. Mnoga občinska redarstva v nočnem času ne izvajajo nalog občinskega redarstva, saj imajo delovni in poslovni čas razporejen samo dopoldne ali v dveh izmenah (dopoldne - popoldne). Zato bi delodajalci po našem mnenju začeli uvajati nočno delo za občinske redarje, s čimer se v SORS ne strinjamo. Nočnega dela po našem razumevanju pozitivne zakonodaje ni možno uvesti, če to ni dogovorjeno s pogodbo o zaposlitvi oziroma opredeljeno v letnem razporedu delovnega časa, kar se v skladu z ZDR-1 stori pred začetkom koledarskega oziroma poslovnega leta. 
Prav tako smo skeptični glede izvedbe posameznih novih pooblastil, saj mnoga občinska redarstva ne zaposlujejo dovolj kadra, da bi lahko delo v patrulji opravljala vsaj dva občinska redarja, kot to predpisuje in priporoča policijska zakonodaja (Pravila policije). Menimo, da se temeljne oblike dela in vsi postopki morajo opravljati na tak način, da najmanj en občinski redar izvaja postopek, drugi pa postopek varujejo v skladu s pravili stroke s področja policijske taktike, metodike in samoobrambe. Na drugačna tolmačenja v SORS ne pristajamo. 

Seznanjeni smo tudi z dejstvom, da delodajalci (občine) nimajo zaposlenih kompetentnih strokovnjakov iz delovnega področja omenjenega zakona, da bi lahko podajali usmeritve in pojasnila za strokovno in zakonito delo občinskih redarjev. Namreč večina vodij občinskih redarstev nima opravljenega predpisanega preizkusa znanja za opravljanje nalog občinskega redarstva in za uporabo pooblastil občinskega redarja, ter delo vodje redarstva opravljajo kot uradniki in ne kot pooblaščene uradne osebe, kot to predvideva ZORed.

V SORS še poudarjamo, da uvajanje dodatnih pooblastil ni v skladu s 23. členom Zakona o občinskem redarstvu, saj dodatna pooblastila niso ovrednotena in upoštevana pri določitvi osnovne plače občinskega redarja. Zato širitvi pooblastil s spreminjanjem zakonodaje, ne da se pred tem uredi osnovna plača za delovno mesto občinski redar (plačni razred, kot ga imajo druge pooblaščene uradne osebe), v SORS nasprotujemo. 
V sled vsega navedenega menimo, da niso izpolnjeni pogoji, da se s predlagano spremembo ZJRM občinskim redarjem širijo pooblastila, zato takšnemu predlogu nasprotujemo.

V kolikor bi potrebovali dodatne obrazložitve, smo za dodatna pojasnila na voljo. 

Lepo pozdravljeni.
	
	Matjaž Frangež

predsednik

